b'\n_START_ARTICLE_\nF\xc3\xa6r\xc3\xb8yenes \xc3\xb8konomi\n_START_PARAGRAPH_\nF\xc3\xa6r\xc3\xb8yenes \xc3\xb8konomi domineres av fiskerin\xc3\xa6ringen inkludert fiskeoppdrett, som samlet st\xc3\xa5r for rundt 95\xc2\xa0% av F\xc3\xa6r\xc3\xb8yenes eksportinntekter og halvparten av bruttonasjonalproduktet (BNP). Finanskrisen p\xc3\xa5 F\xc3\xa6r\xc3\xb8yene 1989\xe2\x80\x931995 gjorde at arbeidsl\xc3\xb8sheten steg til rundt 10\xc2\xa0%, og at en tredjedel av befolkningen utvandret, hovedsakelig til Danmark. Senere har arbeidsl\xc3\xb8sheten g\xc3\xa5tt tilbake, og l\xc3\xa5 per 2007 p\xc3\xa5 1,4\xc2\xa0%, som da var den 7. laveste i verden._NEWLINE_De evigvarende prim\xc3\xa6rn\xc3\xa6ringene har gjort at arbeidsl\xc3\xb8shet har v\xc3\xa6rt et noe ukjent fenomen p\xc3\xa5 \xc3\xb8yene, selv om svingninger i de internasjonale fiskeprisene kan f\xc3\xb8re til store svingninger i landets \xc3\xb8konomi. Rundt 15\xc2\xa0% av landets BNP kommer i dag fra \xc3\xa5rlige subsidier fra Danmark, men dette tallet er stadig p\xc3\xa5 vei ned. Etter 2000 har nye arbeidsplasser innen informasjonsteknologi (IT) og andre forretningsprosjekter blitt fostret p\xc3\xa5 F\xc3\xa6r\xc3\xb8yene for \xc3\xa5 tiltrekke nye investeringer._NEWLINE_F\xc3\xa6r\xc3\xb8ysk hvalfangst (f\xc3\xa6r\xc3\xb8ysk: grindadr\xc3\xa1p) er omstridt p\xc3\xa5 verdensbasis. Fangsten er ikke-kommersiell og organisert av de enkelte bygdene, og derfor ikke noen av del \xc3\xb8yenes eksport. Fangsten er strengt lovregulert, og overv\xc3\xa5kes alltid av den lokale sysselmannen, tilsvarende en grindeformann._NEWLINE_F\xc3\xa6r\xc3\xb8yenes valuta er f\xc3\xa6r\xc3\xb8ysk krone, som kun er dansk kroner med f\xc3\xa6r\xc3\xb8yske motiver p\xc3\xa5 sedlene, og dermed ingen selvstendig valuta. F\xc3\xa6r\xc3\xb8yene valgte \xc3\xa5 st\xc3\xa5 utenfor dav\xc3\xa6rende EF da Danmark ble medlem i 1973. F\xc3\xa6r\xc3\xb8yene har imidlertid en frihandelsavtale med EU, underskrevet med EF i 1989.'